Na podlagi drugega odstavka 104. člena in 107. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg in 3/22 – ZDeb) in tretje ter četrte alineje tretjega odstavka 34. člena Zakona o varstvu kulturne dediščine (Uradni list RS, št. 16/08, 123/08, 8/11 – ORZVKD39, 90/12, 111/13, 32/16 in 21/18 – ZNOrg; v nadaljnjem besedilu: ZVKD-1) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) in Pravilnikom o vlaganju in reševanju zahtevkov za financiranje predhodnih arheoloških raziskav iz državnega proračuna (Uradni list RS, št. 93/14 in 73/16), Ministrstvo za kulturo objavlja

**Javni poziv za sofinanciranje predhodnih arheoloških raziskav na območju naselbinske ali vrtnoarhitekturne dediščine, ki jih bo v letu 2022 sofinancirala Republika Slovenija iz proračuna, namenjenega za kulturo (JP-PAR-2022)**

# **Naziv in sedež izvajalca javnega poziva**

Ministrstvo za kulturo Republike Slovenije (v nadaljnjem besedilu: ministrstvo), Maistrova ulica 10, 1000 Ljubljana.

1. **Javni interes varstva dediščine**

Skladno z Ustavo Republike Slovenije država na svojem ozemlju skrbi za ohranjanje kulturne dediščine. Po ZVKD-1 je varstvo nepremične dediščine v javno korist. Javna korist varstva dediščine se določa v skladu s kulturnim, vzgojnim, razvojnim, simbolnim in identifikacijskim pomenom dediščine za državo in obsega tudi ohranitev dediščine in preprečevanje škodljivih vplivov.

Javni interes na področju ohranjanja nepremične kulturne dediščine država udejanja z javnim pozivom za sofinanciranje predhodnih arheoloških raziskav na območju registrirane naselbinske ali vrtnoarhitekturne dediščine.

1. **Predmet in področje javnega poziva**

Predmet javnega poziva je sofinanciranje predhodnih arheoloških raziskav, ki so potrebne:

* kot del priprav na vzdrževanje in obnovo objekta, ki leži na območju naselbinske dediščine, če posege izvaja investitor, ki je fizična oseba, z namenom zagotovitve stanovanja za lastne potrebe ali če se posegi izvajajo z namenom zagotovitve prostorov, namenjenih izvajanju dejavnosti, ki so v javnem interesu (tretja alineja tretjega odstavka 34. člena ZVKD-1);
* kot del priprav za ureditev ali obnovo javnih površin na območju naselbinske ali vrtnoarhitekturne dediščine (četrta alineja tretjega odstavka 34. člena ZVKD-1).

Predmet javnega poziva ne vključuje:

* novogradenj,
* posegov na nepremičninah v lasti Republike Slovenije,
* predhodnih arheoloških raziskav z že pridobljenim kulturnovarstvenim soglasjem za raziskavo in odstranitev arheološke ostaline,
* predhodnih arheoloških raziskav z že pridobljeno odločbo o sofinanciranju, vendar se raziskave niso izvedle v pogodbenem roku.

1. **Namen in cilji javnega poziva**

Javni poziv je namenjen sofinanciranju predhodnih arheoloških raziskav, ki so potrebne ob obnovi stavb na območjih naselbinske dediščine, s ciljem vzpodbujanja investicij v naselbinsko dediščino za osebe, ki rešujejo svoj stanovanjski problem ali vlagajo v oživljanje oziroma v dejavnosti s področja tradicionalnih znanj in veščin (nesnovne dediščine) ter premične dediščine (predstavljanje zbirk/predmetov javnosti).

Javni poziv je namenjen tudi sofinanciranju predhodnih arheoloških raziskav, ki so potrebne ob urejanju ali prenovi javnih površin na območjih naselbinske ali vrtnoarhitekturne dediščine, s ciljem delne razbremenitve investicij v revitalizacijo starih naselbinskih središč.

1. **Pogoji za sodelovanje na javnem pozivu**

3.1 Upravičene osebe

Na javni poziv se lahko prijavijo *investitorji vzdrževanja in obnove objekta* in *investitorji ureditve ali obnove javne površine*.

Investitorji vzdrževanja in obnove objekta so:

* fizične osebe, ki obnavljajo stavbo znotraj naselbinske dediščine, z namenom zagotovitve stanovanja za lastne potrebe;

DOKAZILO: Izjava o lastništvu in Izjava upravičene osebe, da izvaja poseg zaradi zagotovitve stanovanja za lastne potrebe

* osebe, ki obnavljajo stavbo znotraj naselbinske dediščine zaradi zagotovitve prostorov za opravljanje dejavnosti, ki so v javnem interesu oz. v javno korist varstva dediščine (ohranjanje, varovanje in oživljanje kulturne dediščine).

DOKAZILO: Izjava o lastništvu in Izjava upravičene osebe, da se poseg izvaja zaradi zagotovitve prostorov, namenjenih opravljanju dejavnosti, ki so v javnem interesu

Investitorji ureditve ali obnove javne površine so:

* osebe, ki izvajajo poseg ureditve ali prenove javnih površin na območjih naselbinske ali vrtnoarhitekturne dediščine.

DOKAZILO: Izjava o lastništvu

Med upravičene osebe ne sodijo državni javni zavodi.

3.2 Drugi pogoji

* Prijavitelj mora razpolagati s pravico graditi oziroma s pravico izvedbe posega.

DOKAZILO: če prijavitelj ni zemljiškoknjižni lastnik nepremičnine, mora predložiti NOTARSKO OVERJENO POGODBO z dokazilom o vložitvi predloga za vpis pogodbe o pridobitvi lastninske ali kakšne druge stvarne oziroma obligacijske pravice na določeni nepremičnini v zemljiško knjigo, ki investitorju dovoljuje gradnjo oziroma izvajanje del na takšni nepremičnini, pravnomočno sodno ali upravno odločbo, ki izkazuje pravico graditi oziroma izvajati dela na nepremičnini, ali drugo listino, ki v skladu z zakonom izkazuje pravico graditi oziroma izvajati dela na določeni nepremičnini. V primeru solastništva nepremičnine mora prijavitelj predložiti izpolnjen in podpisan obrazec SOGLASJE SOLASTNIKOV, ki ga morajo podpisati vsi solastniki.

* Prijavitelj mora imeti izdelano projektno dokumentacijo, ki jo za pridobitev projektnih pogojev določajo predpisi, ki urejajo graditev, ali drugo projektno dokumentacijo, potrebno za izvedbo posegov.

DOKAZILO: Projektna dokumentacija za ureditev ali obnovo vsaj na ravni idejne zasnove s prikazano načrtovano rabo posameznih delov stavbe in zemljišča ter vsemi posegi v zemljišče (terase, ograje, podporni zidovi, hortikulturne ureditve) oziroma opis in skico, iz katere so razvidni obstoječe stanje ter lokacijske, funkcionalne, oblikovne in tehnične značilnosti nameravanega posega (če gre za poseg, za katerega ni potrebno gradbeno dovoljenje po predpisih o graditvi objektov).

* Prijavitelj mora imeti pridobljene kulturnovarstvene pogoje Javnega zavoda Republike Slovenije za varstvo kulturne dediščine (v nadaljnjem besedilu: Zavod), ki nalagajo obveznost izvedbe predhodnih arheoloških raziskav.

DOKAZILO: kopija kulturnovarstvenih pogojev Zavoda.

* Prijavitelj mora imeti izbranega izvajalca predhodne arheološke raziskave, ki mora izpolnjevati pogoje iz 11. člena Pravilnika o arheoloških raziskavah (Uradni list RS, št. 3/13).

DOKAZILO: podpisana ali parafirana pogodba/naročilnica z izvajalcem arheološke raziskave, iz katere so razvidni cena, obseg in kakovost storitev oziroma del, potrebnih za izvedbo raziskave, ter njihova usklajenost s kulturnovarstvenimi pogoji Zavoda, s katerimi je bila investitorju naložena obveznost oprave predhodne arheološke raziskave.

1. **Izpolnjevanje pogojev javnega poziva**

Izpolnjevanje pogojev javnega poziva ugotavlja pristojna uslužbenka ministrstva. V skladu s postopkom izdaje kulturnovarstvenega soglasja za raziskavo in odstranitev arheološke ostaline po prvem odstavku 31. člena ZVKD-1 nato Strokovna komisija za arheološke raziskave poda predhodno mnenje (mnenje o upravičenosti do sofinanciranja in mnenje glede cene, obsega in kakovosti storitev oziroma del, potrebnih za izvedbo raziskave).

Strokovna komisija za arheološke raziskave bo obravnavala vloge po vrstnem redu njihovega prispetja (vrstni red se določi, ko je vloga popolna).

Prijavitelji formalno nepopolnih vlog bodo pisno pozvani na dopolnitev. Prijavitelj mora vlogo dopolniti v petih dneh po prejemu poziva za dopolnitev, sicer se bo štela kot nepopolna. Če bo prijavitelj pomanjkljivosti v navedenem roku odpravil, se bo štelo, da je vloga vložena takrat, ko so bile pomanjkljivosti odpravljene. Nepopolne vloge ali vloge, ki ne bodo pravočasne, bodo izločene iz nadaljnjega postopka in zavržene s sklepom.

1. **Upravičeni stroški**

Javni poziv se nanaša na sofinanciranje stroškov arheoloških terenskih in poterenskih raziskovalnih postopkov, z izjemo stroškov arheološkega izkopavanja. Upravičeni stroški, ki jih prijavitelj uveljavlja za sofinanciranje s strani ministrstva, morajo biti predstavljeni v podpisani ali parafirani pogodbi/naročilnici z izvajalcem arheološke raziskave.

Ministrstvo bo izplačalo upravičene stroške **izvajalcu predhodne arheološke raziskave, in sicer na podlagi njegovega elektronskega zahtevka za izplačilo, izdanega prek spletnega programa UJP (eRačun)**, z obveznimi prilogami:

* obračunom dejansko opravljenih del in storitev (s prikazom celotne vrednosti projekta),
* potrdilom pooblaščene osebe Zavoda, ki je v kulturnovarstvenem soglasju za raziskavo in odstranitev arheološke ostaline določena za strokovni nadzor nad arheološko raziskavo, da je raziskava izvedena skladno s kulturnovarstvenimi pogoji Zavoda,
* kopijo računa, izstavljenega prijavitelju za njegov delež.

Na eRačunu (elektronskem zahtevku za izplačilo) morata biti (ob obveznih elementih listine, opredeljenih v Pravilniku o računovodstvu organizacije kot v Zakonu o davku na dodano vrednost/ ZDDV-1) obvezno navedeni:

* številka pogodbe o sofinanciranju predhodnih arheoloških raziskav v letu 2022 in
* koda arheološke raziskave.

Med upravičene stroške ne spadajo stroški izdelave dokumentacije in ureditve delovišča oziroma gradbišča v skladu s predpisi, ki urejajo zagotavljanje varnosti in zdravja pri delu.

1. **Določitev višine sofinanciranja**

Skladno s cilji javnega poziva, ki je namenjen spodbujanju investicij v naselbinsko dediščino, zlasti fizičnih oseb, ki rešujejo svoj stanovanjski problem ali oseb, ki vlagajo v oživljanje dediščine ali v revitalizacijo starih naselbinskih središč, se višina sofinanciranja določi na naslednji način:

* **za investitorje vzdrževanja in obnove objekta:**

100 % upravičenih stroškov (dejansko opravljenih del in storitev predhodne arheološke raziskave), vendar do največ 3.000,00 EUR (vključno z DDV);

* **za investitorje ureditve ali obnove javne površine:**

100 % upravičenih stroškov (dejansko opravljenih del in storitev predhodne arheološke raziskave), vendar do največ 7.000,00 EUR (vključno z DDV).

1. **Predvidena vrednost**

Okvirna vrednostrazpoložljivih sredstev, namenjenih za ta javni poziv za leto 2022 znaša **65.000,00 EUR.** Sredstva so zagotovljena na proračunski postavki 131140 - Izvajanje zakona o varstvu kulturne dediščine.

1. **Obdobje in način porabe dodeljenih sredstev**

Dodeljena proračunska sredstva morajo biti porabljena v proračunskem letu 2022 oziroma v plačilnih rokih, kot jih določa Zakon o izvrševanju proračunov Republike Slovenije za leti 2022 in 2023 (Uradni list RS, št. 187/21).

Proračunska sredstva se bodo izplačevala skladno z dinamiko izvedbe raziskave, opredeljeno v odločbi o sofinanciranju, ki je hkrati kulturnovarstveno soglasje za raziskavo in odstranitev arheološke ostaline in podlaga za sklenitev pogodbe za financiranje. Projekt mora biti zaključen najkasneje do 30. 10. 2022, rok za izdajo eRačuna je 15. 11. 2022.

1. **Rok javnega poziva**

Besedilo javnega poziva z oznako JP-PAR-2022 seobjavi na spletnih straneh ministrstva https://www.gov.si/drzavni-organi/ministrstva/ministrstvo-za-kulturo/javne-objave/

Obvestilo o objavi javnega poziva se objavi v Uradnem listu Republike Slovenije.

**Javni poziv je odprt od objave poziva do porabe sredstev (do objave zaključka poziva)**, vendar najdlje do **31. 5. 2022**.

1. **Dokumentacija javnega poziva**

Dokumentacija javnega poziva obsega:

* besedilo javnega poziva;
* prijavni obrazec;
* vlogo za izdajo kulturnovarstvenega soglasja za raziskavo in odstranitev arheološke ostaline po prvem odstavku 31. člena ZVKD-1;
* izjavo o lastništvu (Izjava 1);
* izjavo-obnova za lastne potrebe (Izjava 2);
* izjavo-obnova v javnem interesu (Izjava 3);
* soglasje solastnika;
* vzorec pogodbe o sofinanciranju.

Dokumentacijo si prijavitelji natisnejo s spletnih strani ministrstva https://www.gov.si/drzavni-organi/ministrstva/ministrstvo-za-kulturo/javne-objave/, kjer najdejo tudi vse druge podatke, povezane z izvedbo javnega poziva. Ministrstvo je dolžno na pisno zahtevo v času pozivnega roka zainteresiranim prijaviteljem pozivno dokumentacijo tudi poslati.

1. **Oddaja in dostava vlog**

Vloga mora biti izpolnjena na ustreznih obrazcih javnega poziva in mora vsebovati vse podatke, določene v dokumentaciji javnega poziva, priložiti je treba tudi ustrezne priloge.

Vlogo v tiskani obliki je treba poslati po pošti na naslov:

**Ministrstvo za kulturo, Maistrova ulica 10, 1000 Ljubljana.**

Vloga mora biti oddana v zaprti ovojnici s pripisom na prednji strani: »**PRIJAVA NA JAVNI POZIV: JP-PAR-2022**«. Na hrbtni strani ovitka mora biti navedeno ime (naziv) in naslov (sedež) vlagatelja.

Vlogo v elektronski obliki se odda na elektronski naslov ministrstva:

**gp.mk@gov.si**

Zadeva elektronske pošte se mora glasiti: »**PRIJAVA NA JAVNI POZIV: JP-PAR-2022**«.

Šteje se, da je vloga pravočasna, če je bila oddana najpozneje zadnji dan roka za oddajo vlog na pošti kot priporočena pošiljka. Priporočena pošiljka, na kateri ni označena ura oddaje priporočene pošiljke, se šteje, da je bila tistega dne oddana ob 23.59 uri. **Če je vloga poslana po navadni pošti ali oddana v elektronski obliki, jo mora ministrstvo prejeti do vključno 31. 5. 2022.**

V okviru tega roka se bodo vloge obravnavale po času prispetja.

13.2 Popolna vloga vsebuje naslednjo dokumentacijo:

* v celoti izpolnjen in podpisan **prijavni obrazec**;
* **vlogo za izdajo kulturnovarstvenega soglasja za raziskavo in odstranitev arheološke ostaline** po prvem odstavku 31. člena ZVKD-1 (obvezna priloga vloge je le *Pooblastilo za vodenje postopka*, če za prijavitelja vlogo oddaja druga pravna ali fizična oseba, npr. izvajalec raziskave ali projektant);
* parafiran **vzorec pogodbe** o sofinanciranju**:** vzorec pogodbe je potrebno prebrati in parafirati na vsaki strani, ni pa ga potrebno izpolnjevati. S parafo potrdite, da ste bili ob prijavi seznanjeni s pogodbenimi določili. Pogodba bo dejansko podpisana v primeru, če bo vloga sprejeta v sofinanciranje (takoj po izdaji odločbe). V tem primeru bo opremljena z dejanskimi konkretnimi podatki, ki so v vzorcu puščeni prazni. Ministrstvo si pridržuje pravico, da vsebino pogodbe pred podpisom dopolni ali spremeni.
* obvezna **dokazila**:

1. izpolnjena in podpisana IZJAVA O LASTNIŠTVU oziroma DOKAZILO O PRAVICI IZVEDBE POSEGOV, če prijavitelj ni zemljiškoknjižni lastnik nepremičnine;
2. izpolnjeno in podpisano SOGLASJE (SO)LASTNIKA (v primeru solastništva);
3. izpolnjena in podpisana IZJAVA UPRAVIČENE OSEBE, DA IZVAJA POSEG ZARADI ZAGOTOVITVE STANOVANJA ZA LASTNE POTREBE (v primeru, da je prijavitelj fizična oseba, ki obnavlja stavbo znotraj naselbinske dediščine, z namenom zagotovitve stanovanja za lastne potrebe);
4. izpolnjena in podpisana IZJAVA UPRAVIČENE OSEBE, DA SE POSEG IZVAJA ZARADI ZAGOTOVITVE PROSTOROV, NAMENJENIH OPRAVLJANJU DEJAVNOSTI, KI SO V JAVNEM INTERESU (v primeru, da je prijavitelj oseba, ki obnavlja stavbo znotraj naselbinske dediščine, z namenom zagotovitve prostorov za opravljanje dejavnosti, ki so v javno korist dediščine);
5. kopija projektne dokumentacije za ureditev ali obnovo vsaj na ravni idejne zasnove s prikazano načrtovano rabo posameznih delov stavbe in zemljišča ter vsemi posegi v zemljišče, ali pa: opis in grafični prikaz, iz katerega so razvidni obstoječe stanje ter lokacijske, funkcionalne, oblikovne in tehnične značilnosti nameravanega posega, če gre za poseg, za katerega ni potrebno gradbeno dovoljenje po predpisih o graditvi objektov;
6. kopija kulturnovarstvenih pogojev Zavoda za varstvo kulturne dediščine Slovenije;
7. podpisana ali parafirana pogodba/naročilnica z izvajalcem arheološke raziskave, iz katere so razvidni cena, obseg in kakovost storitev oziroma del, potrebnih za izvedbo raziskave, ter njihova usklajenost s kulturnovarstvenimi pogoji Zavoda za varstvo kulturne dediščine Slovenije, s katerimi je bila investitorju naložena obveznost oprave predhodne arheološke raziskave.
8. **Izločitev vlog**

Ministrstvo bo po odpiranju vlog iz nadaljnjega postopka izločilo vse vloge, ki jih ni vložila upravičena oseba, prepozne vloge in nepopolne vloge, ki jih prijavitelj ni pravočasno dopolnil.

Za neupravičeno osebo se šteje tisti prijavitelj, katerega vloga ne izpolnjuje pogojev določenih v tem javnem pozivu. Izpolnjevanje pogojev se ugotavlja na osnovi obveznih dokazil in vloge prijavitelja.

Za prepoznose šteje vloga, ki jo ministrstvo prejme po 31. 5. 2022oziroma vloga, ki ni bila oddana priporočeno na pošto do vključno **31. 5. 2022**. Za prepozno se šteje tudi vloga, ki prispe po objavi zaključka poziva zaradi porabe sredstev.

Za nepopolno se šteje vloga, ki ne vsebuje vseh podatkov, ki jih zahteva besedilo poziva in dokumentacija poziva. Za nepopolno šteje tudi vloga, ki je na javni poziv prispela kot formalno nepopolna in je prijavitelj ne dopolni v zahtevanem petdnevnem roku. Prijavitelji, ki bodo podali formalno nepopolne vloge, bodo pisno pozvani k dopolnitvi vlog. Vloge morajo dopolniti v roku petih dni od vročitve poziva za dopolnitev formalno nepopolne vloge, obvezno z oznako, na katero vlogo ali del vloge se dopolnitev nanaša.

**Oddaja vloge pomeni, da se prijavitelj** **strinja z vsemi pogoji javnega poziva in da sprejema vse pogoje iz dokumentacije tega poziva**.

1. **Pristojna uslužbenka za posredovanje informacij in pojasnil**

Brigita Petek, podsekretarka, tel. (01) 400 79 42, e-pošta: brigita.petek@gov.si

Uradne ure za posredovanje informacij po telefonu in elektronskih medijih ministrstva so vsak ponedeljek, sredo in petek dopoldan od 9. do 12. ure, v sredo pa tudi popoldan od 14. do 16. ure.

1. **Odpiranje vlog in obveščanje o izboru**

Vloge, prispele na javni poziv, odpira pristojna uslužbenka po vrstnem redu prispetja.

Prijavitelji bodo o izidu obravnave vlog obveščeni najpozneje v enem mesecu po obravnavi na Strokovni komisiji za arheološke raziskave.

Ministrstvo bo izbralo predloge po postopku, ki ga določa Pravilnik o izvedbi javnega poziva in javnega razpisa za izbiro kulturnih programov in kulturnih projektov, v okviru vrednosti, določenih v dokumentaciji tega javnega poziva.

1. **Splošne informacije**

Ministrstvo si pridržuje pravico:

– da odobrenim vlogam zniža predlagani delež sofinanciranja oz. ne sklene pogodbe s prijaviteljem, če se v času od oddaje vloge do sklenitve pogodbe spremenijo pogoji, na osnovi katerih je bila vloga izbrana za sofinanciranje,

– da v primeru spremembe zakonodaje, povezane z javnim pozivom, zahteva od prijavitelja predložitev dodatnih dokazil,

– da se lahko spremeni, odloži ali prekine sofinanciranje, če bodo sredstva proračuna, namenjena kulturi, v času veljavnosti pogodbe o sofinanciranju manjša, kot so bila predvidena ob izboru vloge za sofinanciranje oz. ob podpisu pogodbe,

– da lahko odstopi od pogodbe, če prijavitelj prekorači rok za izvedbo predhodnih arheoloških raziskav.

Izvedba javnega poziva je vezana na proračunske zmožnosti ministrstva. V primeru, da pride do sprememb v državnem proračunu ali finančnem načrtu ministrstva, ki neposredno vplivajo na izvedbo javnega poziva, je ministrstvo dolžno ukrepati v skladu s spremembami v državnem proračunu oziroma finančnem načrtu ministrstva.

Če se zmanjša obseg sredstev za javni poziv do takšne mere, da ne zagotavlja izpolnitve ciljev javnega poziva, lahko ministrstvo iz tega razloga postopek javnega poziva ustavi, oziroma v primeru že zaključenega izbora vlog zniža obseg sofinanciranja, spremeni ali pa prekine že sklenjene pogodbe o sofinanciranju in izvedbi predhodnih arheoloških raziskav.

Če se poveča obseg sredstev javnega poziva lahko ministrstvo v primeru že zaključenega izbora vlog zviša obseg sofinanciranja že odobrenih predhodnih arheoloških raziskav in spremeni oziroma dopolni že sklenjene pogodbe o sofinanciranju.

1. **Informacije javnega značaja**

Z oddajo vloge se prijavitelj strinja s pogoji javnega poziva in pripadajoče pozivne dokumentacije.

Prijavitelj se s predložitvijo vloge na javni poziv strinja z javno objavo podatkov o odobrenih in izplačanih denarnih sredstvih. Objavljeni bodo osnovni podatki o vlogi in prejemniku finančnih sredstev skladno z zakonom, ki ureja dostop do informacij javnega značaja, in zakonom, ki ureja varstvo osebnih podatkov.

Varovanje osebnih podatkov bo zagotovljeno v skladu z veljavno zakonodajo. Vsi podatki iz vlog so informacije javnega značaja, razen tistih, ki jih prijavitelj posebej označi, in sicer poslovne skrivnosti, osebni podatki in druge izjeme iz 6. člena Zakona o dostopu do informacij javnega značaja (Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in 7/18, v nadaljnjem besedilu: ZDIJZ), ki niso javno dostopne in tako ne smejo biti razkrite oz. dostopne javnosti. Poslovna skrivnost se lahko nanaša na posamezen podatek ali na del vloge, ne more pa se nanašati na celotno vlogo. Prijavitelj mora pojasniti, zakaj posamezen podatek ne sme biti dostopen javnosti kot informacija javnega značaja. Če prijavitelj ne označi in razloži takšnih podatkov v vlogi, bo ministrstvo lahko domnevalo, da vloga po stališču prijavitelja ne vsebuje poslovnih skrivnosti, osebnih podatkov in drugih izjem iz 6. člena ZDIJZ.

**Dr. Vasko Simoniti**

**MINISTER**